b'\n_START_ARTICLE_\nSarde\n_START_SECTION_\nGeografija\n_START_PARAGRAPH_\nSarde so bile sredi doline reke Hermos ob vzno\xc5\xbeju gore Tmolos, na strmi in vzvi\xc5\xa1eni legi, kjer je bila trdnjava, pribli\xc5\xbeno 4 km ju\xc5\xbeno od reke Hermos. Danes je mesto v dana\xc5\xa1nji vasi Sart, blizu Salihlija, v provinci Manisa v Tur\xc4\x8diji, v bli\xc5\xbeini avtoceste Ankara\xe2\x80\x93Izmir  (pribli\xc5\xbeno 72 kilometrov od Izmirja). Del ostankov s kopali\xc5\xa1\xc4\x8dem, gimnazijem, sinagogo in bizantinsko trgovino je za obiskovalce odprt vse leto.\n_START_SECTION_\nZgodovina\n_START_PARAGRAPH_\nNajzgodnej\xc5\xa1e sklicevanje na Sarde je v Ajshilovih Perzijcih (472 pr. n. \xc5\xa1t.). V Iliadi je ime mesta Hida verjetno mesto meonijskih (lidijskih) vladarjev, pozneje je bilo re\xc4\x8deno, da je to starej\xc5\xa1e ime za Sarde ali njegovo citadelo. Verjetnej\xc5\xa1e je, da Sarde niso bile prvotna prestolnica Meonijcev, ampak so to postale sredi sprememb v 8. stoletju pred na\xc5\xa1im \xc5\xa1tetjem._NEWLINE_Mesto so zajeli Kimerijci v 7. stoletju pred na\xc5\xa1im \xc5\xa1tetjem, Perzijci v 6., Atenci v 5. in Antioh III. Veliki ob koncu 3. stoletja pred na\xc5\xa1im \xc5\xa1tetjem. V ahemenidskem obdobju je Sarde osvojil Kir Veliki in oblikoval kon\xc4\x8dno postajo na Kraljevski cesti, ki se je za\xc4\x8dela v Perzepolisu, glavnem mestu Ahemenidskega cesarstva. Med jonskim uporom so Atenci mesto po\xc5\xbegali. Sarde so ostale pod perzijsko prevlado, dokler jih ni osvojil Aleksander Veliki leta 334 pred na\xc5\xa1im \xc5\xa1tetjem._NEWLINE_Zgodnje lidijsko kraljestvo je zelo napredovalo v industrijskih umetnostih in Sarde so bile njihov glavni sede\xc5\xbe. Najpomembnej\xc5\xa1i sta bili izdelava in barvanje ob\xc4\x8dutljive volnene me\xc5\xa1anice in preprog. Potok Paktol, ki je tekel skozi tr\xc5\xbenico, je v zgodnji antiki "nosil zlat pesek", ki je bil v resnici zlat prah z gore Tmolos. Med vladavino kralja Krojza so metalurgi iz Sard odkrili skrivnost lo\xc4\x8devanja zlata iz srebra in dosegli visoko \xc4\x8disto\xc4\x8do obeh, \xc4\x8desar prej niso poznali.  To je bila gospodarska revolucija, saj so  zlata zrna uporabljati za denar, \xc4\x8distost je bila prej sumljiva in ovira za trgovino. Nikoli niso vedeli, koliko zrn, ki so bila v zlitini zlata in srebra elektrum, je bilo zlatih in koliko srebrnih. V Sardah so lahko izdelali skoraj \xc4\x8diste srebrne in zlate kovance, katerih vrednost je bila zaupanja vredna po vsem svetu. To je naredilo Sarde bogate in Krojzovo ime je bilo sinonim za bogastvo samo. Iz tega razloga so Sarde znane v zgodovini kot kraj, v katerem so izumili sodobni denar._NEWLINE_Pod vladavino cesarja Tiberija je leta 17 veliko in bogato mesto uni\xc4\x8dil potres , vendar so bile Sarde v celoti obnovljene in financirane z lastnim bogastvom. To je bilo eno velikih mest zahodne Male Azije vse do poznej\xc5\xa1ega bizantinskega obdobja._NEWLINE_Trgovina in organizacija poslovanja sta bili \xc5\xa1e naprej vir velikega bogastva. Ko je Konstantinopel postal glavno mesto na vzhodu, je nov cestni sistem povezal pokrajine z njim. Sarde so ostale odrezane od velikih povezav in izgubile nekaj svojega pomena. \xc5\xa0e vedno pa so ohranile svojo nadvlado in nadaljevale kot sede\xc5\xbe metropolitanskega \xc5\xa1kofa province Lidije, ustanovljene leta 295. To je bilo tretje mesto po Efezu in Smirni na seznamu mest, ki jo je kot temo dolo\xc4\x8dil Konstantin Porfirogenet v 10. stoletju. V naslednjih \xc5\xa1tirih stoletjih je bila v senci provinc Magnezije ob Sipilumu in Filadelfije, ki sta bili pomembnej\xc5\xa1i v regiji._NEWLINE_Po letu 1071 so v dolino Hermosa vdrli seld\xc5\xbeu\xc5\xa1ki Turki, toda bizantinski general Jan Dukas je ponovno zasedel mesto leta 1097, uspehi generala Filokala leta 1118 pa so re\xc5\xa1ili okro\xc5\xbeje poznej\xc5\xa1ega tur\xc5\xa1kega pritiska. Sposobnost dinastije Komnenov skupaj s postopnim propadom seld\xc5\xbeu\xc5\xa1kega Sultanata Rum je pomenilo, da so Sarde ostalo pod bizantinsko oblastjo. Ko so leta 1204 Konstantinopel zavzeli Bene\xc4\x8dani in Franki, so pri\xc5\xa1le pod vladavino bizantinskega cesarstva Nikeja. Ko so leta 1261 Bizantinci ponovno zavzeli Konstantinopel, so bile Sarde s celotno Azijo zanemarjene in regija je bila na koncu pod nadzorom gazijskih emirjev v Osmanskem cesarstvu. Leta 1306 sta jim bili dolina Kaistros in utrdba nad trdnjavo Sard izro\xc4\x8deni s pogodbo. Mesto je \xc5\xa1e naprej propadalo, do osvojitve (in verjetno uni\xc4\x8denja) mongolskega vojskovodje Timurja leta 1402.\n_START_SECTION_\nArheolo\xc5\xa1ke ekspedicije\n_START_PARAGRAPH_\nDo 19. stoletja so bile Sarde v ru\xc5\xa1evinah, ki prikazujejo predvsem zgradbe iz rimskega obdobja. Med zgodnjimi raziskovalci, ki so izkopavali, je bil Britanec George Dennis, ki je odkril ogromno marmorno glavo Favstine starej\xc5\xa1e, \xc5\xbeene rimskega cesarja Antonina Pija. Najdena je bila na obmo\xc4\x8dju Artemidinega templja, verjetno je bila del para velikanskega kipa, posve\xc4\x8denega cesarskemu paru. 1,76 metra visoko glavo hranijo v Britanskem muzeju.  Prva obse\xc5\xbenej\xc5\xa1a arheolo\xc5\xa1ka ekspedicija v Sardah je pri\xc5\xa1la z univerze Princeton pod vodstvom Howarda Crosbyja Butlerja med letoma 1910 in 1914. Odkopali so Artemidin tempelj in \xc5\xa1e ve\xc4\x8d kot tiso\xc4\x8d lidijskih grobnic. Izkopavanja je ustavila prva svetovna vojna, ki ji je sledila tur\xc5\xa1ka vojna za neodvisnost. Nadaljevala so se leta 1922, \xc4\x8deprav za kraj\xc5\xa1a obdobja. Nekatere ohranjene artefakte Butlerjevega izkopavanja so prenesli v zbirko Metropolitanskega muzeja umetnosti v New Yorku._NEWLINE_Novo ekspedicijo, znano kot Arheolo\xc5\xa1ko raziskovanje Sard, sta leta 1958 ustanovila G. M. A. Hanfmann, profesor na Oddelku za likovno umetnost na Harvardski univerzi, in Henry Detweiler, dekan Arhitekturne \xc5\xa1ole na univerzi Cornell. Hanfmann je izkopaval v mestu in regiji, izkopal in obnovil je pomembno rimsko kopel, kompleks gimnazija, sinagogo, poznorimske hi\xc5\xa1e in trgovine na lidijskem industrijskem obmo\xc4\x8dju za obdelavo elektruma v \xc4\x8disto zlato in srebro, lidijska zasedena obmo\xc4\x8dja in gomilne grobnice na Bin Tepeju.   Od leta 1976 do leta 2007 je izkop  vodil Crawford H. Greenewalt, ml., profesor na Oddelku za klasiko na univerzi Berkeley v Kaliforniji.  Od leta 2008 je izkopavanja vodil Nicholas Cahill, profesor na University of Wisconsin-Madison.  Zakoni, ki urejajo arheolo\xc5\xa1ke odprave v Tur\xc4\x8diji, zagotavljajo, da morajo vsi arheolo\xc5\xa1ki artefakti ostati v Tur\xc4\x8diji. Nekaj pomembnih najdb iz Sard je razstavljenih v Arheolo\xc5\xa1kem muzeju Manisa, vklju\xc4\x8dno poznoanti\xc4\x8dni mozaiki in kipi, \xc4\x8delada iz sredine 6. stoletja pred na\xc5\xa1im \xc5\xa1tetjem in lon\xc4\x8denina iz razli\xc4\x8dnih obdobij.\n_START_SECTION_\nSinagoga\n_START_PARAGRAPH_\nOd leta 1958 sta Harvardska in Cornellska univerza sponzorirali letne arheolo\xc5\xa1ke odprave v Sarde. Ta izkopavanja so odkrila morda najveli\xc4\x8dastnej\xc5\xa1o sinagogo v zahodni diaspori iz antike, na\xc5\xa1li so ve\xc4\x8d kot 80 gr\xc5\xa1kih in sedem hebrejskih napisov kakor tudi \xc5\xa1tevilne talne mozaike. Odkritje sinagoge je spremenilo prej\xc5\xa1nje domneve o judovstvu v poznej\xc5\xa1em rimskem cesarstvu. Odkritje napisov bogaboje\xc4\x8dne\xc5\xbeev/teozebov iz Afrodizija je nesporen dokaz nadaljnje prisotnosti judovske skupnosti v Mali Aziji in njihovo vklju\xc4\x8devanje v splo\xc5\xa1no rimsko \xc5\xbeivljenje v \xc4\x8dasu, ko so mnogi u\xc4\x8denjaki \xc5\xbee predpostavljali, da je kr\xc5\xa1\xc4\x8danstvo zasen\xc4\x8dilo judaizem. _NEWLINE_Sinagoga je bila del velikega kopali\xc5\xa1kega, gimnazijskega kompleksa, ki je bil v uporabi pribli\xc5\xbeno 450\xe2\x80\x93500 let. V za\xc4\x8detku, sredi 2. stoletja na\xc5\xa1ega \xc5\xa1tetja, so bile sobe sinagoge uporabljene kot garderobe ali sobe za po\xc4\x8divanje._NEWLINE_Sarde in hebrejski Sefarad sta morda eno in isto.'